Jong man verdrink by klubhuisswembadDie klubhuis in Port Elizabeth waar die man verdrink het. (Foto: Netcare 911) ŉ Twintigjarige man het by ŉ klubhuis in die middestad van Port Elizabeth verdrink. Shawn Herbst, woordvoerder van Netcare 911, het gesê paramedici is Sondag kort na 04:00 na die perseel ontbied, ná berigte dat die man in die swembad by die klubhuis geval het waar hy en vriende gekuier het. “Hulle kon hom nie vind nie, omdat daar geen ligte was nie,” het Herbst gesê. Met paramedici se aankoms het lede van die publiek en die polisie wel die man al uit die water gehaal. Herbst het gesê hy het geen teken van lewe getoon nie en is op die toneel dood verklaar. Die polisie ondersoek die omstandighede rakende die voorval.